САЩ извадиха Китай от списъка на страните - валутни манипулатори
Китай се ангажира да да поддържа юана "по същество стабилен"
1408 | 14 ян. 2020 | 13:22
Решението на Вашингтон доведе до поскъпване на китайската валута
Съединените щати извадиха Китай от списък на страни, които манипулират валутните си курсове в своя изгода, предаде Асошиейтед прес, цитирана от БНР.
Решението беше взето два дни преди предстоящото подписване на частично търговско споразумение между двете най-големи световни икономики. Китай обаче остава в списък от 10 страни, които подлежат на наблюдение, заедно с Швейцария, Германия, Виетнам, Южна Корея, Ирландия, Италия, Малайзия, Сингапур и Япония.
Същевременно китайската делегация за подписването на частичното търговско споразумение пристигна снощи във Вашингтон, отбелязва Ройтерс. Китайското външно министерство заяви, че страната планира да поддържа юана "по същество стабилен", след като САЩ решиха да прекратят да третират Пекин като валутен манипулатор.
Говорителят на министерството Гън Шуан приветства решението на Вашингтон, отбелязвайки, че то е "в съответствие с истината".
В понеделник министърът на финансите на САЩ Стивън Мнучин обяви, че Китай е изваден от списъка на страните, определяни като валутни манипулатори, подчертавайки, че Пекин пое "изпълними ангажименти да се въздържа от конкурентна девалвация" като част от "първата фаза" на търговската сделка между двете държави, която ще бъде подписана сряда (на 15-и януари).
Последният доклад на Министерството на финансите на САЩ също така прави заключение, че 10 държави изискват повишено внимание по отношение на тяхната политика за обменни курсове, но в него също така се посочва, че нито един основен американски търговски партньор не отговаря на критериите, установени в два закона, обхващащи манипулирането на валутните пазари, които бяха приети съответно през 1988 и през 2015 година.
Страните, които изискват внимателна проверка са Китай, Германия, Ирландия, Италия, Япония, Южна Корея, Малайзия, Сингапур, Швейцария и Виетнам.
Американското финансово министерство също така призова Германия, Холандия и Южна Корея да използват част от фискалното си пространство, за да осъществят значителни стимули за икономически растеж.